《吴山金龙阁观礼斗》
清代·姚燮

楼台至肃秋至高，明蜺素綵缠白旄。星坛列宿二十八，紫微上相森笏袍。

满月隐壁天容䫜，内妃太乙元精韬。花幡开阖七灯转，平地涌出龟莲巢。

真人绛冠三洞曹，蹑虚鸾步梯招摇。掌心霹雳动天地，飞符迅速追长飙。

雷门十二神将骁，兕鍪犀甲骖貘犛。凤文䙱带龙机绡，颓鬟玉女如青要。

阳灵阴怪走堂桷，羲娥自拥中宫杓。心香一瓣通八霄，密咒上诉皇无聱。

钧天檀炽和柷箫，哀音逼近湘臣骚。解颐绵顾停琼轺，似来赐尔长生瓢。

致尔发绿华颜娇，百龄千岁齐偓乔。侏儒未解此中味，倚阁且看江漻漻，蔽空叶落烟飘萧。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。